section_heading: Povijest
paragraph_text: Razvoj Igla sustava započinje 1971. kako bi zamijenila stariji i manje pouzdan sustav Strela. Česta je zabluda da je Igla samo poboljšana inačica Strele, no u stvarnosti se radi o puno naprednijem i pouzdanijem sustavu. Glavni ciljevi novog projekta su bili, razviti PZO sustav s boljom otpornošću i boljim ciljanjem od prethodnog Strela sustava. Tehnički problemi u početku razvoja su odmah ukazali na činjenicu da će razvoj sustava trajati duže od planiranog, no 1978. razvojni projekt se podijelio u dva dijela. Prvi je trebao nastaviti s razvojem pune funkcionalne Igle, dok je drugi trebao razviti jednostavniju Iglu temeljenu na prethodnoj Streli, te je ta pojednostavljena Igla trebala ući u proizvodnju i službu ranije.